Elõdjét kritizálta, a sajtót leszólta Sarkozy
Elõdjét, Jacques Chiracot bírálta egy zártkörû fogadáson Nicolas Sarkozy francia államfõ. A sajtóról pedig azt mondta a köztársági elnök, hogy a nem létezõ baloldali ellenzék szerepét próbálja átvenni.
Elõdjét rossz kormányzással, a sajtót pedig a szerinte nem létezõ ellenzék szerepének átvételével vádolta Nicolas Sarkozy francia államfõ azon a zártkörû fogadáson, amelyet megválasztásának egyéves évfordulója alkalmából tartottak az Elysée-palotában. A szerda esti rendezvényen elhangzottakról néhány meghívott tájékoztatta másnap a sajtót.

"Jacques Chiracnak 21 évbe telt, mire megválasztották, nekem egybõl sikerült. Õ másfél reformot csinált, és az elsõ mandátuma úgy ért véget, hogy meghátrált a nyugdíjreform elöl. Nekem nem rögeszmém a hatalomban maradás, és minden fronton reformokat akarok" - idézték többen is Sarkozyt.

Az államfõ a sajtót, és azon belül az AFP francia hírügynökséget, a L,Express címû politikai magazint, a Le Parisien címû fõvárosi napilapot azért bírálta, mert szerinte nem foglalkoztak érdemben azzal az április 10-i bírósági döntéssel, amely az elnökválasztás baloldali vesztesét pénzbüntetésre ítélte. Ségolene Royalt azért marasztalták el, mert 1997 óta több havi fizetéssel tartozott két egykori beosztottjának, amelyet nem volt hajlandó kifizetni.

A Marianne címû politikai magazint pedig azért kritizálta az elnök, mert az múlt szombaton címlapján Sarkozy fotóján "Basszus, még négy év!" felirattal jelent meg. "Abban az országban, ahol nincs ellenzék, a sajtó veszi át az ellenzék szerepét" - mondta a képviselõk szerint Sarkozy.
ellenzék Franciaország Jacques Chirac Nicolas Sarkozy Tony Blair sajtó elõd